Több busz megy be Szikáncsra
Lakossági kérésre szeptember elsejétõl két pár buszjárattal több áll meg Szikáncs központjában. Két esztendeje még egy sem ment be, mert nem volt rendben a vasúti átjáró.
Vásárhely egyik külterületén, Szikáncson korábban szinte valamennyi lakossági fórumon felvetõdött, hogy azt szeretnék a helyiek elérni, a buszok ne csak a településrész szélén lévõ fõút megállójában álljanak meg, hanem be is menjenek a központba. Ezt eddig azért nem lehetett megoldani, mert a bevezetõ utat keresztezi a vasút, és az átjáró nem volt biztosítva. Az elõírásnak megfelelõen a menetrend szerinti busz csak biztosított átjárón haladhat át. A másik kizáró ok: Szikáncs központjában nem volt se megálló, se akkora hely, hogy egy busz megfordulhasson.
– Még 2006-ban a MÁV-val kötöttünk egy megállapodást, amely szerint a 30 millió forintos beruházás felét õk, a felét pedig mi álljuk. Ennek köszönhetõen fel is szerelték a fénysorompót – tudtuk meg Benkõ Zsolt önkormányzati képviselõtõl.
Ezzel egy idõben a központban, a posta elõtt kialakítottak egy fedett buszmegállót, illetve buszfordulót. Az utat egyirányúsították, és csak a buszok, illetve a posta jármûvei hajthatnak be. A postának és az óvodának együttesen helyt adó épület akadálymentesítése során pedig korlátot építettek, így közvetlenül senki se tud a járdáról a busz elé lépni.
A fenti változtatásoknak köszönhetõen munkanapokon délelõttönként négy, délutánonként egy volános járat megy be a központba, valamint az önkormányzat által üzemeltetett iskolabusz is. A Vásárhelyrõl Makóra, illetve onnan visszafelé igyekvõ buszok közül több most is csak a szikáncsi bekötõnél áll meg.
– Lakossági kérésre egyeztettünk a volánnal arról, hogy több járat is menjen be Szikáncsra. Szeptember egytõl 9.20-kor és 10.45-kor, valamint 14.25-kor és 15.05-kor is lesz busz a központig, így a régiekkel együtt összesen kilenc – folytatta a városatya.
Csak a hagyományos buszokkal lehet ezt megoldani, mivel az új, háromtengelyes jármûvek padlója túl alacsony, s nem tudnak átmenni a magas vasúti átjárón. A fénysorompó tilos jelzésénél állva pedig olyan hosszúak, hogy mintegy két méterre belógnának a fõútra, ami balesetveszélyes.
Szikáncs